સત્તાધારી ભાજપના શાસકો દ્વારા પશ્ચિમના વિસ્તારનાં બાળકો માટે કાંકરિયા પ્રાણી સંગ્રહાલય દૂર પડે તેમ લાગતું હોઈ રસાલા ગાર્ડન નેચર પાર્કને વિકસિત કરાયું હતું. એક પ્રકારે રસાલા ગાર્ડન સ્થાનિક’મિની પ્રાણી સંગ્રહાલય’ છે, પરંતુ લાંબા સમયથી રસાલા ગાર્ડન હાંસિયામાં ધકેલાયું છે. ભાજપના કોર્પોરેટરો પણ રસાલા ગાર્ડનની સુધ બુધ લેતા નથી. જ્યારે મ્યુનિ. રિક્રિએશન કમિટીના ચેરમેન બીજલ પટેલ નજીકના પાલડી વોર્ડના છે અને રસાલા ગાર્ડન તેમની કમિટી હસ્તક હોવા છતાં આ ગાર્ડન પ્રત્યે અગમ્ય કારણસર ઉદાસીન છે. રસાલા ગાર્ડનની સારસંભાળની જવાબદારી કાંકરિયા પ્રાણી સંગ્રહાલય હસ્તક છે, પરંતુ કાંકરિયા પ્રાણી સંગ્રહાલયના ઉચ્ચ અધિકારીઓ પણ અત્રે ભૂલેચૂકેય પણ ફરકતા નથી !